DA Den Europæiske Unions Tidende C 224/7

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 224/10)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EF) Nr. 2081/92

»SARDEGNA«

EF-nr: IT/00284/18.3.2003

BOB (X) BGB ( )

Skemaet er udarbejdet til oplysningsformål. Fuldstændige oplysninger, herunder om producenterne af produkter af den pågældende BOB eller BGB, findes i den fuldstændige udgave af varespecifikationen og kan fremskaffes i medlemsstaten eller hos Europa-Kommissionens tjenestegrene (1).

1. Medlemsstatens ansvarlige myndighed

Navn: Ministero delle Politiche Agricole e Forestali Adresse: Via XX Settembre n. 20 — I-00187 Roma Tlf. 06 481 99 68 Fax 06 42 01 31 26 E-mail: qtc3@politicheagricole.it

2. Sammenslutning

2.1 Navne 1. L.A.R.P.O. — Libera Associazione Regionale Produttori Olivicoli, 2. A.P.P.O.O. — Associazione Provinciale Produttori Olivicoli di Oristano, 3. A.P.P.O.S. — Associazione Provinciale Produttori Olivicoli Sassari, 4. A.R.P.OL. — Associazione Regionale Produttori Olivicoli, 5. A.P.P.O.N. — Associazione Provinciale Produttori Olivicoli, 6. A.P.P.O.C. — Associazione Provinciale Produttori Olivicoli Cagliari, 7. Associazione Regionale Olivicoltori Sardi;

2.2 Adresser 1. Piazza Roma, Pal. Sotico — I-09170 Oristano, 2. Via Cavour, 6 — I-09170 Oristano, 3. Via Budapest, 10/A — I-07100 Sassari, 4. Via XX Settembre, 25 — I-09125 Cagliari, 5. Via Alghero, 3 — I-08100 Nuoro, 6. Via Sassari, 3 — III p. — I-09123 Cagliari, 7. Via Emiciclo Garibaldi, 16 — I-07100 Sassari;

2.3 Sammensætning: producent/forarbejdningsvirksomhed (X) andet ( )

3. Produktets art

klasse 1.5 Ekstra jomfruolivenolie

4. Varespecifikation

(sammenfatning af betingelserne i artikel 4, stk. 2)

4.1 Navn: »Sardegna«

4.2 Beskrivelse: Ekstra jomfruolivenolie med følgende kemiske og organoleptiske egenskaber

indhold af oliesyre < 0,5 %

paneltest og andre parametre >= 7 (gældende lovgivning overholdt)

peroxider < 15

polyfenoler > 100 ppm

tocoferoler > 100 ppm

farve: fra grøn til gul; farven kan ændre sig med tiden

lugt: frugtagtig

smag: frugagtig med bittert/skarpt anstrøg.

4.3 Geografisk område: BOB-produktet »Sardegna« produceres i kommunerne i provinserne Cagliari, Oristano, Nuoro og Sassari (Sardegna-regionen), jf. produktionsspecifikationen.

4.4 Bevis for oprindelse: Oliven har været dyrket på Sardinien i umindelige tider, idet denne plante er en del af øens oprindelige flora. Forskellige fund af puniske og romerske fartøjer med vin- og oliekrukker i lasten viser, at der allerede på dette tidlige tidspunkt var en livlig handel med denne vare. Olivendyrkning vandt yderligere frem efter år 1000, efter at forskellige munkeordener havde slået sig ned på øen. I denne forbindelse kan det nævnes, at det arbejde, der udførtes af de munkeordener, der etablerede sig på øen, har efterladt sig forskellige spor. I den lange periode, hvor øen var under spansk herredømme, vandt olivendyrkningen yderligere frem, bl.a. takket være forskellige bestemmelser, som pålagde alle indbyggere pligt til at pode mindst ti vilde oliventræer om året (under bødestraf på 40 soldi). Den, der udførte podningen, fik ret til træet. I samme tidsrum udsendte Spanien forskellige podningseksperter, som skulle oplære lokalbefolkningen i podningsteknik. Landmænd, som ejede mere end 500 oliventræer, fik pligt til at bygge oliekværne.

Det var imidlertid ikke kun under det spanske herredømme, at der blev fastsat bestemmelser til fremme af olivendyrkning; også kongerne af Savoyen søgte at fremme olivendyrkningen med forskellige foranstaltninger, bl.a. indførte de pligt til at indhegne markerne med oliventræer og at pode vilde oliventræer inden for en frist på tre år. De første fremmende foranstaltninger og præmier for podning og plantning af oliventræer blev indført ved lov i 1806.

Sådanne foranstaltninger til fremme af olivendyrkningen resulterede bl.a. i, at 12 olieproducenter/-aftappere fra Sardinien deltog i 1901-udstillingen i Cagliari. Gennem de senere år har den regionale olivendyrkning været genstand for særlig opmærksomhed takket være gennemførelsen af specifikke støtteprogrammer til fremme af udviklingen.

Kontrolinstansen fører lister over olivenlunde, oliemøller og aftapningsvirksomheder og sikrer på denne måde, at olien kan spores tilbage til producenten.

4.5 Fremstillingsmetode: Produktionsprocessen er kort beskrevet som følger. Den beskyttede oprindelsesbetegnelse »Sardegna« er forbeholdt ekstra jomfruolivenolie, som for mindst 80 % vedkommende er fremstillet af én eller flere af de følgende i olivenlunden dyrkede olivensorter: Bosana, Tonda di Cagliari, Nera (Tonda) di Villacidro, Semidana og disses synonymer; de resterende 20 % kan komme fra områdets mindre vigtige sorter. Olivenlunde, som fremstiller ekstra jomfruolivenolie med oprindelsesbetegnelsen »Sardegna«, må højst have en olivenproduktion på 1 200 kg pr. ha. Olieudbyttet må højst være på 22 %. Frugten skal høstes, når den er mest moden, dvs. mellem det tidspunkt, hvor den begynder at ændre farve, og den 31. januar. Frugten kan enten håndplukkes eller maskinhøstes. Den høstede frugt skal transporteres og opbevares i passende kasser med den fornødne udluftning til at bevare den oprindelige kvalitet, dvs. under friske og velventilerede forhold og beskyttet mod regn, vind, frost og ubehagelige lugte, og skal presses senest to dage efter plukningen.

Udvinding af ekstra jomfruolivenolie med oprindelsesbetegnelsen »Sardegna« skal ske lokalt på produktionsstedet, dvs. i de kommuner, der er anført under pkt. 4.3, på oliemøller, som opfylder den gældende lovgivnings krav; de mekaniske og fysiske processer, der anvendes, skal sikre, at frugtens oprindelige egenskaber bevares, og at frugten får den bedst mulige smagsmæssige kvalitet. Formalingen må højst vare 75 minutter ved en temperatur på højst 30 grader celsius. Landbrugere, som ønsker at fremstille jomfruolivenolie med oprindelsesbetegnelsen »Sardegna«, har pligt til nøje at holde sig til den produktionsspecifikation, der er indleveret til EU.

Udvinding og aftapning skal ske i de områder, der er anført under pkt. 4.3, således at produktkontrollen og muligheden for at spore varen tilbage til producenten er sikret. Grunden til, at også aftapningen skal ske inden for det pågældende område, er ønsket om at bevare oliens særlige egenskaber og kvalitet, idet den kontrol, der foretages af den eksterne instans, herved kan ske under de berørte producenters tilsyn. Udstedelsen af en beskyttet oprindelsesbetegnelse tillægges afgørende betydning af producenterne, idet den stiller dem større indtjeningsmuligheder i udsigt, jf. ovennævnte forordnings retningslinjer og sigte. Aftapning har i øvrigt sædvanligvis altid foregået lokalt.

4.6 Tilknytning: Sardegna-oliens egenskaber og kvalitet skyldes de særlige dyrkningsforhold, der er typiske for Middelhavsområdet; Sardinien er et skoleeksempel på et klima, der perfekt opfylder oliventræets krav til temperaturen. Oliventræet forekommer naturligt overalt på øen og dyrkes i 95 % af alle øens kommuner. De gunstige forhold har bidraget til at give de oprindelige sardiske sorter større udbredelse og større variation. En særlig undersøgelse har vist, at der findes 18 sardiske sorter, hvilket repræsenterer en meget stor genetisk ressource. Områdets nedbør falder fortrinsvis om efteråret og foråret, idet der er lange tørkeperioder om sommeren. Gennemsnitligt falder der mellem 550 og 600 mm regn om året, mindst omkring Cagliari og mest omkring Bosa. Temperaturen veksler med årstiden; den er højest på det tidspunkt, hvor olien begynder at samle sig i frugten og dennes vægt tager til. En tør periode er meget vigtig for frugtdannelsen.

Dyrkningsområdet er for det meste bakket. Olivendyrkning har altid haft stor betydning for den lokale befolkning; dette fremgår bl.a. af de forskellige foranstaltninger, der er blevet iværksat for at fremme olivendyrkningen, og som har præget regionens økonomiske forhold. Den olie, der fremstilles i regionen, har med tiden opnået et højt kvalitetsniveau, hvilket fremgår af de mange præmier producenterne har opnået på forskellige landbrugsmesser. Sådanne æresbevisninger har bidraget til at slå produktets navn fast og gøre denne oprindelsesbetegnelse mere bekendt; produktet er således gennem flere årtier blevet solgt på det europæiske marked med gode resultater.

4.7 Kontrolstrukturer: Følgende konsortier varetager kontrollen af, at produktet opfylder bestemmelserne:

Consorzio Interprovinciale per la frutticoltura (provincia di Cagliari, Nuoro e Oristano)

Adresse: Via Carloforte, 51 — I-09100 Cagliari

Consorzio provinciale per la frutticoltura (provincia di Sassari)

Adresse: Viale Adua, 2C — I-07100 Sassari

4.8 Mærkning: Ordlyden Denominazione di Origine Protetta »Sardegna« (beskyttet oprindelsesbetegnelse »Sardegna«) skal være anført på etiketten med klar og uudslettelig skrift; etiketten skal også bære BOB-logoet, der viser en oliven med en nedhængende oliedråbe, olivenblade og et stiliseret æselhoved, der er symbolet på Sardiniens olieproduktion. Logoet er nærmere beskrevet i produktionsspecifikationen. Varen sælges til konsum i dunke på op til fem liter.

4.9 Nationale krav: —

(1) Europa-Kommissionen – Generaldirektorat Landbrug – Kvalitetspolitik for landbrugsprodukter – B-1049 Bruxelles.